JAVNA USTANOVA 

LOKALNA RAZVOJNA AGENCIJA MATICA

dr. Franje Tuđmana 2

22 300 KNIN

Na temelju Uredbe (EU) 2016/679 Europskog Parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka), članka 1. Zakona o provedbi Opće uredbe o zaštiti podataka (Narodne novine, br. 42/18), i članka 12. Statuta Javne ustanove Lokalna razvojna agencija Matica, broj: 1-12/18 od 3. prosinca 2018. godine, Upravno vijeće Javne ustanove Lokalna razvojna agencija Matica, na 3. sjednici održanoj dana 31. svibnja 2019. godine, donosi
PRAVILNIK LOKALNE RAZVOJNE AGENCIJE „MATICA“ 
O ZAŠTITI, NADZORU NAD PRIKUPLJANJEM, OBRADI I KORIŠTENJU OSOBNIH PODATAKA 
I. OPĆE ODREDBE

Članak 1.

U postupku zaštite, nadzora nad prikupljanjem, obrade i korištenja osobnih podataka primjenjuju se odredbe Opće uredbe o zaštiti podataka (EU), te drugim zakonskim i podzakonskim aktima. 

Javna ustanova Lokalna razvojna agencija „Matica“ obveznik je primjene navedene regulative te je dužna nadzirati prikupljanje, obradu, korištenje i zaštitu osobnih podataka svih fizičkih osoba čije podatke uzima i koristi. 

Članak 2.

Javna ustanova Lokalna razvojna agencija „Matica“ (u daljnjem tekstu: voditelj obrade) je voditelj obrade osobnih podataka koji utvrđuje vrste zbirki osobnih podataka, njihovu svrhu i sadržaj te način obrade osobnih podataka. 

Pojmovnik
Članak 3.

Pojedini pojmovi u skladu sa zakonskim okvirom, u smislu ovoga Pravilnika, imaju sljedeće značenje: 

1. Osobni podatak su svi podaci koji se odnose na pojedinca čiji je identitet utvrđen ili se može utvrditi („ispitanik”); pojedinac čiji se identitet može utvrditi jest osoba koja se može identificirati izravno ili neizravno, osobito uz pomoć identifikatora kao što su ime, identifikacijski broj, podaci o lokaciji, mrežni identifikator ili uz pomoć jednog ili više čimbenika svojstvenih za fizički, fiziološki, genetski, mentalni, ekonomski, kulturni ili socijalni identitet tog pojedinca.

2. Obrada osobnih podataka je svaki postupak ili skup postupaka koji se obavljaju na osobnim podacima ili na skupovima osobnih podataka, bilo automatiziranim bilo neautomatiziranim sredstvima kao što su prikupljanje, bilježenje, organizacija, strukturiranje, pohrana, prilagodba ili izmjena, pronalaženje, obavljanje uvida, uporaba, otkrivanje prijenosom, širenjem ili stavljanjem na raspolaganje na drugi način, usklađivanje ili kombiniranje, ograničavanje, brisanje ili uništavanje.

3. Zbirka osobnih podataka je svaki strukturirani skup osobnih podataka koji je dostupan prema posebnim kriterijima, bilo centraliziranim, decentraliziranim, ili raspršenim na funkcionalnom ili zemljopisnom temelju i bez obzira na to da li je sadržan u računalnim bazama osobnih podataka ili se vodi primjenom drugih tehničkih pomagala ili ručno.

4. Voditelj obrade je fizička ili pravna osoba, tijelo javne vlasti, agencija ili drugo tijelo koje samo ili zajedno s drugima određuje svrhe i sredstva obrade osobnih podataka; kada su svrhe i sredstva takve obrade utvrđeni pravom Unije ili pravom države članice, voditelj obrade ili posebni kriteriji za njegovo imenovanje mogu se predvidjeti pravom Unije ili pravom države članice.

5. Treća strana je fizička ili pravna osoba, tijelo javne vlasti, agencija ili drugo tijelo koje nije ispitanik, voditelj obrade, izvršitelj obrade ni osobe koje su ovlaštene za obradu osobnih podataka pod izravnom nadležnošću voditelja obrade ili izvršitelja obrade.

6. Primatelj je fizička ili pravna osoba, tijelo javne vlasti, agencija ili drugo tijelo kojem se otkrivaju osobni podaci, neovisno o tome je li on treća strana. Međutim, tijela javne vlasti koja mogu primiti osobne podatke u okviru određene istrage u skladu s pravom Unije ili države članice ne smatraju se primateljima; obrada tih podataka koju obavljaju ta tijela javne vlasti mora biti u skladu s primjenjivim pravilima o zaštiti podataka prema svrhama obrade.

7. Izvršitelj obrade je fizička ili pravna osoba, tijelo javne vlasti, agencija ili drugo tijelo koje obrađuje osobne podatke u ime voditelja obrade.

8. Privola ispitanika znači svako dobrovoljno, posebno, informirano i nedvosmisleno izražavanje želja ispitanika kojim on izjavom ili jasnom potvrdnom radnjom daje pristanak za obradu osobnih podataka koji se na njega odnose.

9. Službenik za zaštitu osobnih podataka je osoba imenovana od strane voditelja obrade koja vodi brigu o zakonitosti obrade osobnih podataka i ostvarivanju prava na zaštitu osobnih podataka.

II. SLUŽBENIK ZA ZAŠTITU PODATAKA

Članak 4.

Ravnatelj imenuje službenika za zaštitu podataka. Odluku o imenovanju službenika za zaštitu podataka Javna ustanova Lokalna razvojna agencija „Matica“ dužna je dostaviti Agenciji za zaštitu osobnih podataka. 

Odluka o imenovanju službenika za zaštitu podataka, uz ime i prezime osobe, sadržava i službene kontakt podatke imenovane osobe.

Službeni kontakt podaci službenika za zaštitu osobnih podataka moraju biti javno dostupni na Internet stranici voditelja obrade ili na drugi, odgovarajući, način. 

Članak 5.

Službenik za zaštitu podataka može biti zaposlenik voditelja obrade ili izvršitelja obrade ili obavljati zadaće na temelju ugovora o djelu. Službenik za zaštitu podataka može ispunjavati i druge zadaće i dužnosti. Voditelj obrade ili izvršitelj obrade osigurava da takve zadaće i dužnosti ne dovedu do sukoba interesa.

Članak 6.

Obveze službenika za zaštitu podataka su:

· informiranje i savjetovanje voditelja obrade ili izvršitelja obrade te zaposlenika koji obavljaju obradu o njihovim obvezama iz Uredbe te drugim odredbama Unije ili države članice o zaštiti podataka;

· praćenje poštovanja Uredbe te drugih odredaba Unije ili države članice o zaštiti podataka i politika voditelja obrade ili izvršitelja obrade u odnosu na zaštitu osobnih podataka, uključujući raspodjelu odgovornosti, podizanje svijesti i osposobljavanje osoblja koje sudjeluje u postupcima obrade te povezane revizije;

· pružanje savjeta, kada je to zatraženo, u pogledu procjene učinka na zaštitu podataka i praćenje njezina izvršavanja u skladu s člankom 35. Uredbe;

· suradnja s nadzornim tijelom;

· djelovanje kao kontaktna točka za nadzorno tijelo o pitanjima u pogledu obrade, što uključuje i prethodno savjetovanje iz članka 36. Uredbe te savjetovanje, prema potrebi, o svim drugim pitanjima.

Službenik za zaštitu podataka pri obavljanju svojih zadaća vodi računa o riziku povezanom s postupcima obrade i uzima u obzir prirodu, opseg, kontekst i svrhe obrade.
III.   OBRADA OSOBNIH PODATAKA 

Članak 7.

Voditelj obrade mora obrađivati osobne podatke pošteno, transparentno i zakonito. Osobni podaci moraju biti točni, potpuni i ažurirani i ne smiju se prikupljati u većem opsegu nego je to nužno da bi se postigla utvrđena svrha. Osobni podaci moraju se čuvati u obliku koji dopušta identifikaciju ispitanika ne duže no što je potrebno za svrhu u koju se podaci prikupljaju ili dalje obrađuju. 

Članak 8.

Obrada je zakonita samo ako i u onoj mjeri u kojoj je ispunjeno najmanje jedno od sljedećega:

1. ispitanik je dao privolu za obradu svojih osobnih podataka u jednu ili više posebnih svrha;

2. obrada je nužna za izvršavanje ugovora u kojem je ispitanik stranka ili kako bi se   poduzele radnje na zahtjev ispitanika prije sklapanja ugovora;

3. obrada je nužna radi poštovanja pravnih obveza voditelja obrade;

4. obrada je nužna kako bi se zaštitili ključni interesi ispitanika ili druge fizičke osobe;

5. obrada je nužna za izvršavanje zadaće od javnog interesa ili pri izvršavanju službene ovlasti voditelja obrade;

6. obrada je nužna za potrebe legitimnih interesa voditelja obrade ili treće strane, osim kada su od tih interesa jači interesi ili temeljna prava i slobode ispitanika koji zahtijevaju zaštitu osobnih podataka, osobito ako je ispitanik dijete, nije primjenjivo na obradu koju provode tijela javne vlasti pri izvršavanju svojih zadaća

Kada se primjenjuje stavak 1. točka (1), u pogledu nuđenja usluga informacijskog društva izravno djetetu, obrada osobnih podataka djeteta zakonita je ako dijete ima najmanje 16 godina. Ako je dijete ispod dobne granice od 16 godina takva je obrada zakonita samo ako i u mjeri u kojoj je privolu dao ili odobrio nositelj roditeljske odgovornosti nad djetetom.
Ispitanik ima pravo u svako doba odustati od dane privole i zatražiti prestanak daljnje obrade njegovih podataka, osim ako se radi o obradi podataka u statističke svrhe kada osobni podaci više ne omogućuju identifikaciju osobe na koju se odnose. 
Članak 9.
Voditelj obrade u trenutku prikupljanja osobnih podataka obvezan je ispitaniku pružiti informacije:

· svom identitetu (kontakt podaci voditelja obrade)

· službeniku za zaštitu podataka (kontakt podaci službenika)

· upoznati sa  svrhom i pravnom osnovom za obradu osobnih podataka

· primateljima ili kategorijama primatelja osobnih podataka (primjerice: HZZO, HZMO)

· prenošenju osobnih podataka trećoj zemlji ili međunarodnoj organizaciji (koje nisu članice EU)

· legitimnom interesu 

· vremenskom roku pohrane osobnih podataka te kriterijima kojima se utvrđuje razdoblje pohrane 

· postojanju prava da se od voditelja obrade zatraži pristup osobnim podacima, ispravak, brisanje osobnih podataka ili ograničavanje obrade koja se na njega odnose, prava na ulaganje prigovora na obradu takvih podataka te na prenosivost njegovih podataka drugom voditelju obrade

· pravu da se u bilo kojem trenutku povuče privola, a da to ne utječe na zakonitost obrade koja se temeljila na privoli prije nego što je ona povučena

· pravu na podnošenje prigovora nadzornom tijelu (Agenciji za zaštitu osobnih podataka)

· je li pružanje osobnih podataka zakonska ili ugovorna obveza ili uvjet nužan za sklapanje ugovora te ima li ispitanik obvezu pružanja osobnih podataka i koje su moguće posljedice ako se takvi podaci ne pruže (primjerice: sklapanje ugovora o radu)

· postojanju automatiziranog donošenja odluka, što uključuje izradu profila te smislene informacije o tome o kojoj je logici riječ, kao i važnost i predviđene posljedice takve obrade za ispitanika.

Ako osobni podaci nisu dobiveni od ispitanika, voditelj obrade dužan je ispitaniku pružiti  osim gore navedenih informacija i informacije o izvoru osobnih podataka.

Voditelj obrade prikuplja i obrađuje podatke na temelju pravne osnove ili privole.
Članak 10.

Ako se obrada provodi u ime voditelja obrade, voditelj obrade koristi se jedino izvršiteljima obrade koji u dovoljnoj mjeri jamče provedbu odgovarajućih tehničkih i organizacijskih mjera na način da je obrada u skladu sa zahtjevima iz Uredbe i da se njome osigurava zaštita prava ispitanika.
Izvršitelj obrade ne smije angažirati drugog izvršitelja obrade bez prethodnog posebnog ili općeg pisanog odobrenja voditelja obrade. U slučaju općeg pisanog odobrenja, izvršitelj obrade obavješćuje voditelja obrade o svim planiranim izmjenama u vezi s dodavanjem ili zamjenom drugih izvršitelja obrade kako bi time voditelju obrade omogućio da uloži prigovor na takve izmjene.

Obrada koju provodi izvršitelj obrade uređuje se ugovorom ili drugim pravnim aktom u skladu s pravom Unije ili pravom države članice, koji izvršitelja obrade obvezuje prema voditelju obrade, a koji navodi predmet i trajanje obrade, prirodu i svrhu obrade, vrstu osobnih podataka i kategoriju ispitanika te obveze i prava voditelja obrade.
Ugovor ili drugi pravni akt mora biti u pisanom obliku, uključujući elektronički oblik.
IV. PRISTUP I DAVANJE OSOBNIH PODATAKA 

Članak 11.

Osobni podaci koji se prikupljaju i obrađuju nisu javno dostupni, osim objave konačne liste odabranih projekata na natječajima koje raspisuje voditelj obrade.

Pristup podacima imaju službenici voditelja obrade.
Voditelj obrade ovlašten je osobne podatke dati na korištenje drugim primateljima na temelju pisanog zahtjeva primatelja ako je to potrebno radi obavljanja poslova u okviru zakonom utvrđene djelatnosti primatelja. Pisani zahtjev mora sadržavati svrhu i pravni temelj za korištenje osobnih podataka te vrstu osobnih podataka koji se traže. 

Članak 12.

Voditelj obrade, odnosno službenik za zaštitu podataka vodi Evidenciju o osobnim podacima koji su dani na korištenje drugim primateljima. 

V. PRAVA I ZAŠTITA ISPITANIKA

Članak 13.

Ispitanik ima pravo dobiti od voditelja obrade potvrdu obrađuju li se osobni podaci koji se odnose na njega te ako se takvi osobni podaci obrađuju, pristup osobnim podacima i sljedećim informacijama u roku od 30 dana:

· svrsi obrade;
· kategorijama osobnih podataka o kojima je riječ;

· primateljima ili kategorijama primatelja kojima su osobni podaci otkriveni ili će im biti otkriveni, osobito primateljima u trećim zemljama ili međunarodnim organizacijama;

· ako je to moguće, predviđenom razdoblju u kojem će osobni podaci biti pohranjeni ili, ako to nije moguće, kriterijima korištenima za utvrđivanje tog razdoblja;

· postojanju prava da se od voditelja obrade zatraži ispravak ili brisanje osobnih podataka ili ograničavanje obrade osobnih podataka koji se odnose na ispitanika ili prava na prigovor na takvu obradu

· pravu na podnošenje pritužbe nadzornom tijelu;

· ako se osobni podaci ne prikupljaju od ispitanika, svakoj dostupnoj informaciji o njihovu izvoru;

· postojanju automatiziranog donošenja odluka, što uključuje izradu profila iz članka 22. stavaka 1. i 4. te, barem u tim slučajevima, smislenim informacijama o tome o kojoj je logici riječ, kao i važnosti i predviđenim posljedicama takve obrade za ispitanika.

Ako se osobni podaci prenose u treću zemlju ili međunarodnu organizaciju, ispitanik ima pravo biti informiran o odgovarajućim zaštitnim mjerama u skladu s člankom 46. Uredbe koje se odnose na prijenos.

Voditelj obrade osigurava kopiju osobnih podataka koji se obrađuju. Za sve dodatne kopije koje zatraži ispitanik voditelj obrade može naplatiti razumnu naknadu na temelju administrativnih troškova. Ako ispitanik podnese zahtjev elektroničkim putem te osim ako ispitanik zatraži drukčije, informacije se pružaju u uobičajenom elektroničkom obliku.

Pravo na dobivanje kopije iz stavka 3. ne smije negativno utjecati na prava i slobode drugih.
Članak 14.
Na zahtjev ispitanika, njegovih zakonskih zastupnika ili punomoćnika, voditelj obrade dužan je dopuniti, izmijeniti ili brisati osobne podatke ako su podaci nepotpuni, netočni, neažurirani ili ako njihova obrada nije u skladu s odredbama zakonske regulative. 

Zahtjev se podnosi elektronskim putem imenovanom službeniku za zaštitu podataka na obrascu koji je dostupan na Internet stranici voditelja obrade. 
Članak 15.
Ispitanik koji smatra da mu je povrijeđeno neko pravo zajamčeno zakonskom regulativom ima pravo podnijeti zahtjev za utvrđivanje povrede prava Agenciji za zaštitu osobnih podataka. 

Članak 16.
U slučaju povrede osobnih podataka voditelj obrade bez odgađanja i, ako je izvedivo, najkasnije 72 sata nakon saznanja o toj povredi, izvješćuje Agenciju za zaštitu osobnih podataka, osim ako nije vjerojatno da će povreda osobnih podataka prouzročiti rizik za prava i slobode pojedinaca. Ako izvješćivanje nije učinjeno unutar 72 sata, mora biti popraćeno razlozima za kašnjenje.
Izvršitelj obrade bez nepotrebnog odgađanja izvješćuje voditelja obrade nakon što sazna za povredu osobnih podataka.


U izvješćivanju iz stavka 1. mora se barem:

· opisati priroda povrede osobnih podataka, uključujući, ako je moguće, kategorije i približan broj dotičnih ispitanika te kategorije i približan broj dotičnih evidencija osobnih podataka;

· navesti ime i kontaktne podatke službenika za zaštitu podataka ili druge kontaktne točke od koje se može dobiti još informacija;

· opisati vjerojatne posljedice povrede osobnih podataka;

· opisati mjere koje je voditelj obrade poduzeo ili predložio poduzeti za rješavanje problema povrede osobnih podataka, uključujući prema potrebi mjere umanjivanja njezinih mogućih štetnih posljedica.

Voditelj obrade dokumentira sve povrede osobnih podataka, uključujući činjenice vezane za povredu osobnih podataka, njezine posljedice i mjere poduzete za popravljanje štete. Ta dokumentacija nadzornom tijelu omogućuje provjeru poštovanja ovog članka.

VI.   ZBIRKE OSOBNIH PODATAKA 
Članak 17.
Voditelj obrade za svaku zbirku osobnih podataka koju vodi, uspostavlja i vodi evidenciju koja sadrži temeljne informacije o zbirci, a osobito slijedeće: 
1. naziv zbirke,
2. naziv voditelja zbirke i kontaktne podatke,
3. svrhu obrade podataka, 
4. pravni temelj uspostave zbirke, 
5. opis kategorija ispitanika i kategorija osobnih podataka,
6. vrste podataka sadržane u zbirci podataka,
7. način prikupljanja i čuvanja podataka, 
8. vremensko razdoblje čuvanja i uporabe podataka, 
9. kategorije primateljâ kojima su osobni podaci otkriveni ili će im biti otkriveni, uključujući primatelje u trećim zemljama ili međunarodne organizacije,
10. naznaku unošenja, odnosno iznošenja podataka iz Republike Hrvatske s naznakom države odnosno međunarodne organizacije i inozemnog primatelja osobnih podataka te svrhe za to unošenje, odnosno iznošenje, propisano međunarodnim ugovorom, zakonom ili drugim propisom, odnosno pisanim pristankom osobe na koju se podaci odnose, 
11. ako je moguće, opći opis tehničkih i organizacijskih sigurnosnih mjera. 
Članak 18.
Voditelj obrade odnosno Javna ustanova Lokalna razvojna agencija „Matica“ vodi najmanje sljedeće zbirke osobnih podataka odnosno evidencije: 
1. Zbirka osobnih podataka zaposlenika,
2. Zbirka osobnih podataka predstavnika upravnog vijeća,

3. Zbirka osobnih podataka prikupljenih u informiranju korisnika 
4. Zbirka osobnih podataka sudionika u provedbi projekta ustanove.
Zbirke osobnih podataka moguće je dodavati, mijenjati i brisati ovisno o potrebama poslovanja voditelja obrade. 
Članak 19.
Voditelj obrade dužan je poduzeti sve tehničke, kadrovske i organizacijske mjere zaštite osobnih podataka od slučajnog gubitka, uništenja, nedopuštenog pristupa, promjene, objavljivanja ili svake druge zloporabe podataka. 
Osobni podaci sadržani u zbirkama osobnih podataka pohranjuju se na informatičke medije uporabom metoda koje jamče sigurnost i tajnost tako pohranjenih osobnih podataka. 

Rokovi čuvanja podataka  čuvaju se sukladno posebnim propisima.

VII. PRIJELAZNE I ZAVRŠNE ODREDBE 

Članak 20.

U dijelu o zaštiti, nadzoru nad prikupljanjem podataka, obradi i korištenju osobnih podataka koji nije uređen ovim Pravilnikom, neposredno se primjenjuje Uredba (EU) 2016/679 Europskog Parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) i Zakon o provedbi Opće uredbe o zaštiti podataka (Narodne Novine, br. 42/18).
Članak 21.

Ovaj Pravilnik stupa na osmog dana od dana objave na oglasnoj ploči Agencije.

